b'\n_START_ARTICLE_\nPimeliinihappo\n_START_SECTION_\nOminaisuudet\n_START_PARAGRAPH_\nPimeliinihappo on huoneenl\xc3\xa4mp\xc3\xb6tilassa valkoista kiteist\xc3\xa4 ainetta. Yhdiste liukenee kohtalaisesti veteen ja my\xc3\xb6s orgaanisiin liuottimiin kuten etanoliin, dietyylieetteriin ja kuumaan bentseeniin. Muiden karboksyylihappojen tavoin aineen vesiliuos on heikko happo. Kuumennettaessa pimeliinihappoa noin 300 \xc2\xb0C l\xc3\xa4mp\xc3\xb6tilaan se helposti dekarboksyloituu ja syklisoituu sykloheksanoniksi.\n_START_SECTION_\nValmistus\n_START_PARAGRAPH_\nPimeliinihappoa saadaan yhdess\xc3\xa4 monien muiden dikarboksyylihappojen kanssa hapettamalla rasvoja ja rasvahappoja kuten palmitiinihappoa. Selektiivisesti yhdistett\xc3\xa4 voidaan syntetisoida hapettamalla sykloheptanonia dityppitetraoksidin avulla , hapettamalla 1,7-heptaanidiolia, kondensoimalla sykloheksanonia dietyylioksalaatin kanssa ja dekarboksyloimalla ja hydrolysoimalla muodostunut tuote em\xc3\xa4ksisiss\xc3\xa4 olosuhteissa, hydrolysoimalla pimelonitriili\xc3\xa4 tai pelkist\xc3\xa4m\xc3\xa4ll\xc3\xa4 salisyylihappo natriumin avulla ja hydrolysoimalla muodostuva tetrahydrosalisyylihappo. _NEWLINE_Pimeliinihappoa voidaan k\xc3\xa4ytt\xc3\xa4\xc3\xa4 polyestereiden ja polyamidien valmistuksessa. Esimerkiksi Nylon-5,7:\xc3\xa4\xc3\xa4 valmistetaan pimeliinihapon ja kadaveriinin v\xc3\xa4lisell\xc3\xa4 reaktiolla. Pimeliinihappoa voidaan k\xc3\xa4ytt\xc3\xa4\xc3\xa4 my\xc3\xb6s l\xc3\xa4\xc3\xa4ke- ja aromiaineiden valmistuksessa.'